KYK: Vryheidsdag met 3 nuwe munte gevier | Netwerk24
KYK: Vryheidsdag met 3 nuwe munte gevier
Deur Elvira Wood 26 April 2019 13:12
Die Suid-Afrikaanse Munt vier die 25ste herdenking van die land as demokrasie met 'n splinternuwe reeks gedenkmunte.
Dié reeks bestaan uit 'n goue R500-munt asook 'n silwer- en bronsmunt elk ter waarde van R50.
"Dit is tematies ons mees demokratiese muntstuk. Die ontwerpe kom van mense wat in 'n vrye Suid-Afrika gebore is. Hulle moes uitbeeld hoe hulle vryheid ervaar. Ons het saam met baie jong en talentvolle kunstenaars gewerk om hul beeld van 'n grondwetlike demokrasie lewe te gee," sê Tumi Tsehlo, besturende direkteur van die SA Munt.
Die R50-bronsmunt.Foto: SA Munt
Die konstitusionele hof word op die R500-munt uitgebeeld.
Dié munt is deur Shaun Gaylard ontwerp.
'n Ry mense wat wag om te stem, soos wat die geval was op 27 April 1994, word op die silwermunt uitgebeeld.
Laura Windvogel, wat dié munt ontwerp het, is deur Khoisan-tekeninge geïnspireer.
"Ons, die mense van Suid-Afrika" is die tema vir die bronsmunt.
Die R50-silwermunt.Foto: SA Munt
Peter Mammes wat dié munt ontwerp het, het dié bewoording in die ontwerp ingesluit. Die kruisies wat deel van die agtergrond op die munt vorm, verteenwoordig die kruisies wat Suid-Afrikaners op hul stembriewe getrek het.
Die hande simboliseer Suid-Afrikaners wat mekaar se hande vat en 'n eenheid vorm.
Garth Walker het die lettertipe ontwerp wat op al die munte gebruik word.
Die oorspronklike vorm van die letters wat vir dié lettertipe gebruik is, is op die tipiese geskrewe of graffiti-tipe skrif gebaseer wat veral in tronke gesien is.
Die goue R500-muntstuk.Foto: SA Munt
Met verloop van tyd het die lettertipe die naam "die gesig van 'n nasie" gekry. Die lettertipe is die eerste keer op die buitekant van die gebou gebruik waar die konstitusionele hof gehuisves word.
Die silwer- en bronsmunte is reeds by die SA Munt beskikbaar. Die goue munt sal van Mei af beskikbaar wees.